text: 
  Syriens præsident, Hafez al-Assad, indledte i går en rundrejse i 
  Mellemøsten for at mønstre støtte for Libyen  -  og for sit eget 
  land.
  
  Diplomater i Mellemøsten siger, at Assad frygter, at de sanktioner  - 
   som FN har indført mod Libyen på grund af beskyldningerne om, at 
  Libyen støtter og skjuler terrorister  -  meget hurtigt kan vendes mod
   Syrien også.
  
  Assads holdning er " i dag Libyen  -  i morgen Syrien ", sagde en 
  diplomat.
  
  Den syriske leder ankom i går til Abu Dhabi efter besøg i 
  Saudi-Arabien og Kuwait. Han ventes også at besøge de andre tre 
  medlemmer af Golfens Samarbejdsråd ( GCC )  -  Bahrain, Qatar og Oman
    -  inden han vender hjem.
  
  Syrien kom Kuwait til hjælp, da landet blev besat af Irak i august 
  1990 og sluttede sig til den USA-ledede alliance mod Irak, der tvang 
  de irakiske styrker ud af Kuwait igen for lidt over et år siden.
  
  Diplomater vurderer, at Assad nu vil anmode Kuwait og de andre 
  GCC-lande om at støtte Syrien på et tidspunkt, hvor Syrien mener, at 
  det har behov for det.
  
  
  
  